 जम्मू च पार्टी दी इक चुनाई रैली गी संबोधत करदे होई रिआसती कांग्रेस इकाई दे प्रधान प्रो. सैफुद्दीन सोज होरें भारतीय जनता पार्टी (भाजपा) उप्पर फिरकापरस्ती ते बंड दी राजनीति करने दा इक सेई आरोप लाया ऐ ब उंदे पासेआ देश ते खासकररिआसत जम्मू-कश्मीर च उंदी पार्टी पासेआ धर्मनिरपक्ख परंपराए गी बधाने ते मजबूत करने दे बारे च कीती गेदी गल्ल पूरी चाल्ली सेई नेईं ऐ।  देश गी फिरकापरस्त ढंगै कन्नै बंडने दी कोशिश करने लेई भाजपा दी निंदेआ करदे होई प्रवासी पीसीसी प्रमुक्ख नै गलाया जे कांग्रेस गै इकमात्तर ऐसी पार्टी ऐ जेहड़ी देश गी संयुक्त तौर उप्पर नोहाड़े धर्मनिरपक्ख अधार गी मजबूत करदे होई फिरकापरस्त ताकतें दिए चुनौतिएं दे सामनै खड़ोई सकदी ऐ।  एह गल्ल बी सेई ऐ नेहरू ते गांधी दी अगुआई च कांग्रेस देश च धर्मनिरपक्खता पी नींह रक्खने लेई जिम्मेवार दी।  जित्थे इक बक्खी गांधी होरें देश दी धर्मनिरपक्खता आहली छवि बनाने लेई अपनी पूरी जिंदगी देई दित्ती उत्थे गै दूई बक्खी नेहरू दी अगुआई च कांग्रेस नै सांप्रदयिक ताकतें खलाफ संघर्श कीत्ता।  एह बी इक सच्चाई ऐ नेहरू-युग दे परैंत कांग्रेस नै नां छड़ा फिरकापरस्त ताकतें कन्नै समझौता कीत्ता बल्के हिंदुवादिता गी बधाने च बी अपना खरा-मता योगदान दित्ता 1 एह कांग्रेस गै ही जेहदी सुप्रीम नेता इंदिरा गांधी दी अगुआई च आपातकाल दे काले दौर दे दरान तुर्कमान गेट गी तबाह करने सने मुस्लिमें कन्नै ज्यादतियां कीतिआं गेईआं।  इस संदर्भ च संजय गांधी पासेआ नभाई गेई भूमका गी सारे लोक जानदे न।  फ्ही एह ऊऐ कांग्रेस ऐ जेहड़ी "राम मंदर" दे भित्ता खोल्लिऐ बाबरी मस्जिद गी टहाने दा रस्ता बना करदी ऐ।  प्रधानमंत्री दे रूप च नरसिम्हा राव दे नेतृत्व च ईयै पार्टी सत्ता च ही जिसलै ऐतिहासिक मस्जिद गी भगवा ब्रिगेड दे कार्यकर्ताएं पासेआ तबाह कीता गेआ ते एह सब किश सत्ताधारी पार्टी दे सैह्‌योग कन्नै गै होआ हा। 